Kegyelem nektek és békesség Istentől a mi Atyánktól és az Úr Jézus Krisztustól! Ámen

Lk 13, 6-9
*Azután ezt a példázatot mondta: Egy embernek volt egy fügefája a szőlőjében, és kiment, hogy gyümölcsöt keressen rajta, de nem talált. Azt mondta a vincellérnek: Íme, három éve, hogy idejárok gyümölcsöt keresni ezen a fügefán, de nem találok. Vágd ki, miért foglalja a földet hiába? De az így válaszolt neki: Uram, hagyd meg még ebben az évben, míg körülásom és megtrágyázom, hátha terem jövőre, ha pedig nem, akkor vágd ki!*

Szolgáló Krisztusnak Gyülekezete!

Fogynak a fák Testvérek! 2001 óta éves szinten átlagosan 11-12 millió hektárnyi erdővel lett szegényebb a Föld. Ez azt jelenti, hogy percenként nagyjából 30 focipályányi erdő tűnik el, tehát nagyjából mire az igehirdetés végére érek 600 focipályányi fás területtel leszünk szegényebbek. Bár az adat riasztó és elgondolkodtató, most mégsem valamiféle ökológiai programot szeretnék meghirdetni, hanem ezt az egész jelenséget, mintegy riasztó tükröt szeretném magunk elé helyezni a saját életünkkel, a saját hitünkkel kapcsolatban.
A teremtett világot, elég egyértelműen, az ember számára egyszerűen kezelhető, szabadon alakítgatható, kizsákmányolható helyként kezeljük, egyszerűen csak a rövidtávú kényelmünk érdekében. Sok esetben könnyedén vállat vonunk csak a kár mértékét látva és valahol mélyen belül azt mondjuk, hogy: majd valaki kitalál valamit és helyrehozza a dolgot.
Ezt könnyen tesszük, hiszen a jövő generációi nem állnak mellettünk és nem kérik számon rajtunk. Sarkosan fogalmazva: könnyen lehetünk könnyelműek, hiszen nem rajtunk csattan az ostor.
A teremtett világ esetében könnyű megvonni a vállunkat, de a szomorú tény az, hogy a teremtett világ tükre a saját életünket mutatja meg. Úgy tűnik, hogy ugyanígy állunk ahhoz is. Nem csak az Úr által megformált és ránk bízott világot tesszük tönkre és hozzuk rá a pusztulást, hanem, ha így halad a világ, akkor az istenképű emberre is a pusztulás vár. És nem! Nem valamiféle ökológiai világvégére célzok most!
Látjuk a teremtett világon, hogy hová vezet, ha függetleníteni akarjuk magunkat az Isten akaratától, az Ő tápláló szeretetétől. Akkor nem csak, hogy nem lesz gyümölcsöző, Krisztushoz hű az életünk, hanem bizony a pusztulás felé fogunk haladni. Ha az életünket úgy akarjuk élni, ha a hitünket úgy akarjuk értelmezni, ahogyan az nekünk épp kényelmes, ha félre magyarázzuk az Úr igéjét, vagy még csak arra se vesszük a fáradtságot, hogy például Karácsony közeledtével valóban a Szentírásból elolvassuk az Isten értünk való emberi testet öltésének a biblikus tanúságát, akkor mit várunk, mi fog történni? Az ige nélkül lehet Krisztushoz hűen élni? Krisztus ismerete nélkül elvárhatjuk, hogy értünk is szóljon majd a vincellér? A kényelem kedvéért megtagadott Krisztus, hogyan lehetne Isten kegyelmének a kulcsa feléd is? Hova tartunk így, ha nem a kárhozatba?

Advent második vasárnapjára azt szokták mondani, hogy a leglilább vasárnap a négy közül. Nem a gyertyák színére kell most gondolnunk, hanem a lelki hozzáállásra, az üzenetre. A lila szín az egyházi használatban a bűnbánat jele. Ez a vasárnap szólít meg leginkább így minket: Ideje a bűnbánatnak! A vasárnap tétel mondata, hogy: „Ítélet előtt, kegyelem alatt.”. Arra hív minket ma az ige, hogy a mennyei Bíró előtt álljunk meg végre bűnbánattal, de ne depresszióba essünk, hanem tekintsünk Krisztusra, ismerjük meg és fel őt és dicsérjük az Urat az Ő kegyelméért.

Mai igaszakaszunkban Jézus egyik példázata áll előttünk melyben egy szőlősgazda és a vincellérje beszélgetnek. Ez máris egy fontos pont. Itt nem vitatkozásról van szó. A vincellér nem ellent mond a parancsnak, nem is tehetné. A gazda elmondja, hogy az eddigiek alapján a kivágás lenne a logikus lépés, de a mondandója végén beszélgetést indító kérdésként fogalmazza meg: „*miért foglalja a földet hiába?”*. A gazda eljut odáig, hogy kimondja a fügefával kapcsolatban: „így mi értelme, ha nem tölti be a szép rendeltetését?”. Amikor Isten rátekint az emberre, mennyire nagy szomorúsága lehet, hogy fel kell tegye ő is a kérdést: „így mi értelme, ha nem tölti be a szép rendeltetését?”. Egy elég kemény önvizsgálati kérdés ez. Mi értelme az életednek az Isten szép és teljes tervén, rendelésén, akaratán kívül járva?
A vincellér azonban nem parancsok mentén dolgozó érdektelen napszámosként válaszol a gazdának. Mondhatná egyszerűen azt is: „Igen, elég kicsi az esély, hogy ebből a fügefából még lesz valami. Kivágom, ültetek helyére csicsókát, azzal foglalkoznom se kell, el lesz itt a szőlő szélén.” - Senki se várja el tőle a plusz munkát. Viselkedhetne úgy, mint az egyszeri mester, aki csak vállat von az apróbb hibák felett és azt mondja, jó lesz az úgy is, ennyi hiba, ennyi veszteség belefér.
De a vincellér felvállalja a plusz munkát és kegyelmi időt kér, azt mondja, hogy még van esély, hogy lesz valami ebből a fügefából. Igen, sokat kell érte vállalni, de ő vállalja.
Ez nem egy vita, aminek a végén az ész érvekkel győz, vagy győzhetne a vincellér és nem is egy kikönyörgött türelmi idő. Egyetértés van a két fél között. Vége a türelemnek a fával kapcsolatban. Valaminek most már történnie kell. Vagy így, vagy úgy, de változás kell, hogy jöjjön a fa életébe. Nincs több tétlen, gyümölcstelen évre türelem, az ítélet elé áll a fa, a kérdés, hogy a vincellér segítségével élni, vagy azt is elpazarolva: halni fog.
Félre érthetetlenül mutat rá ez a példázat arra, hogy az Isten könyörületessége jelen van az életünkben, különben rég elvesztünk volna, már rég kivágattak volna. Ezzel együtt pedig arra is, hogy ki kellene végre zökkenjünk a kényelmességből, az Úr iránti érdektelenségünkből és termővé, gyümölcsözővé kellene váljon az életünk, Krisztushoz hűvé, hogy a kapott kegyelemben megmaradhassunk.
Sokszor talán el is felejtjük, hogy mennyire rászorulunk erre a kapott kegyelmi időre. Könyörögnünk kellen látva az elveszettségünket, akár a teremtett világra nézve, akár emberi kapcsolatainkat szemlélve, hogy az Úr adjon még időt a bűnbánatra és az őszinte megtérésre!
Időt kell kérnünk. Időt úgy, ahogyan a sportban. Én az amerikaifocit és a kosárlabdát ismerve tudom ezt, de biztos sok sportágból lehet ismerős, hogy mennyire fontosak tudnak lenni a jókor kikért és hasznosan felhasznált időkérések. Jó változtatásokkal és újra átgondolt stratégiával még meg lehet nyerni kicsivel a meccs vége előtt fordítva is meccset. De csak akkor, ha valóban változás történik, a játékban megújuló, azaz életformáló újulás.
Isten időt kér értünk még, ha mi nem is látjuk a szorongató szükségességét. Időt, hogy az igén keresztül, egy embertársunkon keresztül, az adventen, vagy éppen az ünnepen keresztül elmondja nekünk, hogy mit lát onnan az oldalvonal mellöl. Hogy milyenek is vagyunk, hogy milyen esztelenül és hűtlenül is játszunk, hogy bizony hiányoznak a gyümölcsök, amiknek Ő a helyeit elkészítette a mi életünkben. Újra rendezne minket, mint egy jó edző a csapatot: egyénileg és egységként is, mert most még van idő, még van lehetőségünk megnyerni a meccset. De csak akkor, ha hagyjuk és akarjuk, hogy Jézus legyen az irányítónk, a csapatkapitány az életünkben.
Vágynunk kell rá, hogy eljöjjön a vincellér és ő szolgáljon értünk!
A gyümölcstelen fa nem csak helyet foglal a kertben, nem csak útban van és csúnyán mutat. Gondolj bele, hogy ez nem csak egy kép, hanem itt a te életedről van szó!
A gyümölcstelen fa mindezeken túl, elszívja a tápanyagot, betegségeket szaporíthat és terjeszthet el a környezetében. Károssá tud válni, ami már nem magánügy, nem lehet csak arról az egy fáról és annak érdekeiről beszélni, csak elszigetelten kezelni a helyzetet. Egy ilyen fa kártékony lehet az egész kertre nézve is. Muszáj tehát lépnie a gazdának, nem adhat időt a végtelenségig! A gyümölcstelen fa pedig már csak abban bízhat, hogy a vincellér meg tudja menteni még, hogy változást tud hozni a gyümölcstelen életébe.
Vágyjunk hát a vincellérre, arra, hogy az Ő szolgálata megváltoztassa az életünket, a hitünket. Krisztus odalépett, közbelépett értünk, mielőtt végleg elszakadtunk volna a mi Atyánktól. A kivágás nem büntetés, hanem elkerülhetetlen következménye a gyümölcstelen életnek, a Teremtőnktől elszakadt életnek.
Azt mondjuk, hogy adventben várunk Krisztusra, az értünk szolgáló Úrra, a Megváltóra, de akarjuk valójában, hogy eljöjjön, vagy ezek csak üres szavak? Vágyakozunk a könyörületre és a megváltó kegyelemre, vagy köszönjük szépen, de igazából jól megvagyunk így is, gyümölcstelenül is? És valójában egyáltalán nem is törődünk azzal, hogy mi lesz ezután a türelmi idő után?
Emlékeztesd magad, ahogyan a te mennyei Atyád is emlékeztet téged ezen a vasárnapon, hogy: „Ítélet előtt, kegyelem alatt” vagy. Lila az oltárterítő és bizony nem csak díszítés gyanánt! Ideje van a bűnbánatnak, és Isten kegyelméből, még ideje lehet a gyümölcstermésnek is! Bízhatunk a mi mennyei Atyánkban, hogy Ő gondos gazda és időt, lehetőséget és a Szentlélek által erőt is ad a gyümölcstermő életre. Ő eljön és ítél, de nem pusztító, hanem gondozó, gondoskodó kegyelemmel.
Most van még esélyed, ma még van időd! Ne halogass és ne a saját elképzeléseid alapján akard megnyerni a meccset, gyümölcstermővé tenni az életed. Állj be Krisztus csapatába, simulj bele az Úr akaratába, hogy a végső sípszó, a második advent alkalmával te is a győztessel, a Megváltó Úrral ünnepelhess majd! Ámen